L 21/8
EL
Επίσημη Εφημερίδα της Ευρωπαϊκής Ένωσης
31.1.2022
(54)
Το 2019 το ICES επεσήμανε ότι τα αλιεύματα ρέγγας (Clupea harengus) όσον αφορά τη διαίρεση 3a θα πρέπει να περιοριστούν όσο το δυνατόν πλησιέστερα στο μηδέν καθώς, εάν δεν περιοριστεί περαιτέρω η περιοχή και η περίοδος αλιείας ρέγγας, τα αλιεύματα εαρινού γόνου ρέγγας της δυτικής Βαλτικής (WBSS) θα είναι αναπόφευκτα.
Σύμφωνα με πρόσφατες πληροφορίες από το ICES, υπάρχουν ενδείξεις αυξανόμενης ανάμειξης WBSS με ρέγγα της Βόρειας Θάλασσας στο Skagerrak και τη Βόρεια Θάλασσα, μολονότι επί του παρόντος η πλειοψηφία των αλιευμάτων ρέγγας WBSS παρατηρείται στο Skagerrak και σε μικρότερο βαθμό στην ανατολική Βόρεια Θάλασσα.
(55)
Στα εγκεκριμένα πρακτικά των διμερών διαβουλεύσεων μεταξύ της Ένωσης και της Νορβηγίας για το Skagerrak, η Ένωση δεσμεύεται να περιορίσει τα πραγματικά της αλιεύματα στο Skagerrak σε 969 τόνους, ενώ η Νορβηγία συμφώνησε να μεταβιβάσει τουλάχιστον το 95 % της ποσόστωσής της στη Βόρεια Θάλασσα για την προστασία του εαρινού γόνου ρέγγας της δυτικής Βαλτικής.
Κατά συνέπεια, προτείνεται να περιοριστούν τα συνολικά αλιεύματα των στόλων C (HER/03A.) και D (HER/03A-BC) για τα οικεία κράτη μέλη με την προσθήκη ειδικού όρου σε υποσημείωση που παραπέμπει στους πίνακες TAC των εν λόγω ποσοστώσεων, διατηρώντας παράλληλα το επίπεδο των ποσοστώσεων στους πίνακες για να αντικατοπ­ τρίζεται η σχετική σταθερότητα και να ρυθμίζεται η συναφής ευελιξία μεταξύ των περιοχών (IAF).
Στην περίπτωση της Νορβηγίας, οι μέγιστες ποσότητες που θα μπορούσαν να αλιευθούν σε ενωσιακά ύδατα της διαίρεσης ICES 3a θα αντιστοιχούσαν σε 167 τόνους (5 % της ποσόστωσής της).
(56)
Σύμφωνα με την παράγραφο 13.11 των εγκεκριμένων πρακτικών των διμερών σχέσεων μεταξύ της Ένωσης και της Νορβηγίας για το Skagerrak, η Νορβηγία και η Ένωση θα πρέπει να είναι σε θέση να αλιεύσουν μέχρι και το 100 % της ποσόστωσής τους για τη ρέγγα του Skagerrak στη Βόρεια Θάλασσα προκειμένου να προστατεύσουν τον εαρινό γόνο ρέγγας της δυτικής Βαλτικής.
Εν αναμονή της ολοκλήρωσης των διμερών διαβουλεύσεων με το Ηνωμένο Βασίλειο για το 2022, δεν μπορούσε να επιβεβαιωθεί στις 20 Δεκεμβρίου ότι θα διατηρηθεί η ευελιξία μεταξύ των περιοχών στα ύδατα του Ηνωμένου Βασιλείου για το 2022 σε ό,τι αφορά το HER/03A.
Κατά συνέπεια, πρέπει να καταστεί σαφές ότι η ευελιξία μεταξύ των περιοχών στα ύδατα του Ηνωμένου Βασιλείου δεν θα ισχύει για τις σχετικές υποσημειώσεις που αφορούν τους στόλους C έως ότου η Ένωση και το Ηνωμένο Βασίλειο συμφωνήσουν για την εν λόγω ευελιξία στις διμερείς διαβουλεύσεις μεταξύ των εν λόγω δύο μερών.
(57)
Στην παράγραφο 13.12 των εγκεκριμένων πρακτικών των διμερών διαβουλεύσεων μεταξύ ΕΕ και Νορβηγίας για το Skagerrak, η Ένωση ανακοίνωσε την πρόθεσή της να κάνει χρήση κάποιας ευελιξίας στις ζώνες της Βόρειας Θάλασσας 4a και 4b που ισούται με το ενωσιακό μερίδιο 5,7 % του επιπέδου για τον στόλο Α ή 21 038 τόνους.
(58)
Η Ένωση πραγματοποίησε ετήσιες διμερείς διαβουλεύσεις με τις Φερόες Νήσους σχετικά με την ανταλλαγή ποσοστώσεων και την αμοιβαία πρόσβαση για το 2022.
Οι εν λόγω διαβουλεύσεις δεν οδήγησαν στη σύναψη συμφωνίας το 2021.
(59)
Δυνάμει του άρθρου 498 παράγραφος 2 της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (12) («συμφωνία εμπορίου και συνεργασίας»), η Ένωση και το Ηνωμένο Βασίλειο πρόκειται να διεξάγουν ετήσιες διαβουλεύσεις για να συμφωνήσουν, έως τις 10 Δεκεμβρίου κάθε έτους, τα TAC που θα ισχύουν για το επόμενο έτος ή έτη για τα αποθέματα που περιλαμβάνονται στο παράρτημα 35 της συμφωνίας εμπορίου και συνεργασίας.
Δυνάμει του άρθρου 499 παράγραφος 2 της συμφωνίας εμπορίου και συνεργασίας, εάν τα εν λόγω TAC δεν έχουν συμφωνηθεί στις 20 Δεκεμβρίου, τα Μέρη καθορίζουν προσωρινά TAC.
(60)
Οι διμερείς διαβουλεύσεις με το Ηνωμένο Βασίλειο ολοκληρώθηκαν στις 21 Δεκεμβρίου.
Η ολοκλήρωση των διαπραγματεύσεων επήλθε πολύ αργά και δεν κατέστη δυνατό να περιληφθεί το αποτέλεσμά τους στον παρόντα κανονισμό, λαμβανομένου υπόψη ότι αυτός θα πρέπει να εφαρμόζεται από την 1η Ιανουαρίου 2022.
Το Συμβούλιο θα πρέπει, συνεπώς, με πλήρη σεβασμό της Σύμβασης των Ηνωμένων Εθνών για το Δίκαιο της Θάλασσας και των δικαιωμάτων και υποχρεώσεων των παράκτιων κρατών, καθώς και της κυριαρχίας και της δικαιοδοσίας τους, να καθορίσει προσωρινά TAC προς αλίευση σε ενωσιακά και διεθνή ύδατα, καθώς και σε ύδατα στα οποία παρέχεται πρόσβαση στα ενωσιακά αλιευτικά σκάφη από τρίτες χώρες.
Το αποτέλεσμα των διαβουλεύσεων βάσει του άρθρου 498 της συμφωνίας εμπορίου και συνεργασίας, όπως αυτό εκφράστηκε στα γραπτά πρακτικά που υπεγράφησαν στις 21 Δεκεμβρίου 2021, θα πρέπει να αποτυπωθεί σε τροποποίηση του παρόντος κανονισμού, η οποία θα πρέπει να εκδοθεί το συντομότερο δυνατόν.
(61)
Τα προσωρινά TAC θα πρέπει να αποσκοπούν στην επίτευξη ασφάλειας δικαίου για τους φορείς εκμετάλλευσης της Ένωσης και στην εξασφάλιση της συνέχισης των βιώσιμων αλιευτικών δραστηριοτήτων έως ότου εκδοθεί η εν λόγω τροποποίηση.
(12) ΕΕ L 149 της 30.4.2021, σ.
10.